Seitsemän kuningaskunnan ritari

Seitsemän kuningaskunnan ritari () on yhdysvaltalaiskirjailija George R. R. Martinin kokoelmateos, joka sisältää kolme pienoisromaania hänen Tales of Dunk and Egg -sarjastaan. Alkuperäinen kokoelmateos julkaistiin vuonna 2015 ja suomennos vuonna 2019. Kokoelmaan kuuluvat pienoisromaanit ”Puskaritari”, ”Valan vannonut miekkamies” ja ”Mysteeriritari”. Ne sijoittuvat samaan maailmaan kuin hänen suosittu Tulen ja jään laulu -kirjasarjansa, mutta tapahtuvat noin sata vuotta ennen sarjan alkua. Pienoisromaanisarjaan pohjautuu televisiosarja A Knight of the Seven Kingdoms (2026–).

Kirjan päähenkilöitä ovat ser Duncan Pitkä ja hänen nuori aseenkantajansa Egg, joka on oikealta nimeltään Aegon Targaryen. He seikkailevat Seitsemässä kuningaskunnassa ja ottavat osaa moniin sen historiallisesti merkittäviin tapahtumiin.

 Teos 
 Tales of Dunk and Egg 
Seitsemän kuningaskunnan ritari sisältää kolme Tales of Dunk and Egg -sarjaan kuuluvaa kertomusta. Tales of Dunk and Egg on George R. R. Martinin Tulen ja jään laulu -sarjan esiosa. Se on pienoisromaaneista koostuva sarja, jonka tapahtumat sijoittuvat aikaan noin 90–100 vuotta ennen kuin jälkimmäinen sarja alkaa. Ensimmäinen kertomuksista, ”Puskaritari” (), julkaistiin alun perin vuonna 1998. Seuraava pienoisromaani nimeltä ”Valan vannonut miekkamies” () julkaistiin englanniksi vuonna 2003 ja kolmas kertomus, ”Mysteeriritari” (), on vuodelta 2010. Kolme ensimmäistä teosta sisältävä kokoelma julkaistiin vuonna 2015.

Martin aikoo jatkaa sarjaa vielä useilla kertomuksilla. Neljäs pienoisromaani on työnimeltään ”The She-Wolves of Winterfell”, ja se sijoittuu Talvivaaraan. Muita nimeltä mainittuja suunniteltuja kertomuksia ovat ”The Village Hero”, ”The Sellsword”, ”The Champion”, ”The Kingsguard” ja ”The Lord Commander”. Vuonna 2014 Martin arveli palaavansa sarjan pariin Tulen ja jään laulun kuudennen osan, The Winds of Winterin, valmistuttua. Hän toivoo kuitenkin ehtivänsä jatkaa tarinaa ennen kuin kirjasarjaan perustuva televisiosarja A Knight of the Seven Kingdoms saa sen kiinni.

 Suomennos 
Kirjava julkaisi kokoelman suomeksi 24. lokakuuta 2019 Satu Hlinovskyn kääntämänä. Kirjasta ilmestyi tarkistettu suomennos vuonna 2025 Otavan kustantamana.

 Juoni 

Tales of Dunk and Egg -sarjassa seurataan puskaritari Dunkia ja hänen aseenkantajaansa Eggiä. Dunk, oikealta nimeltään Duncan, on kotoisin Kuninkaansataman Kirpunperäksi kutsutusta slummista ja tunnetaan lisänimellä ”Pitkä” suuren kokonsa takia. Hän kohtaa tulevan aseenkantajansa Eggin, todellisuudessa kruununperimysjärjestyksen viimeisillä sijoilla olevan prinssi Aegon Targaryenin, kun tämä on karkumatkalla. Kaksikko vaeltelee ympäri Westerosia ja ajautuu mukaan lordien ja kruununtavoittelijoiden välienselvittelyihin.

 Puskaritari 
Kokoelman ensimmäinen kertomus alkaa, kun Dunk hautaa Pennipuun ser Arlanin, jonka aseenkantajana hän on palvellut noin kymmenen vuotta. Sen jälkeen hän ottaa vanhuksen jäljelle jääneen omaisuuden ja lähtee ratsastamaan kohti Saarnelaa aikomuksenaan osallistua siellä järjestettäviin turnajaisiin. Hän aikoo voittaa turnajaiset, koska haluaa puskaritarin sijaan olla ”oikea ritari” ja palvella lordia. Matkalla hän kohtaa orpopojan, joka pyytää päästä hänen asenkantajakseen. Dunk kieltäytyy ja jatkaa matkaa. Turnajaispaikalla hän huomaa pojan seuranneen häntä ja lopulta antaa tämän jäädä. Poika kertoo nimekseen Egg.Martin, 2019: Seitsemän kuningaskunnan ritari, ”Puskaritari”, s. 7–85

Saarnelassa Dunk tapaa turnajaisiin saapuneita kuninkaallisia: muun muassa prinssit Baelor, Maekar ja Aerion Targaryenin. Hän saa kuulla Maekarin kahden pojan, Daerionin ja Aegonin, olevan kateissa. Kun Dunk yrittää ilmoittautua turnajaisiin, tilanhoitaja ei usko hänen olevan oikea ritari. Prinssi Baelorin ansiosta hän kuitenkin saa lopulta todistettua asian. Dunkin on määrä otella turnajaisten kolmantena päivänä.

Ensimmäisen turnajaispäivän iltana Dunk näkee, kuinka prinssi Aerion pahoinpitelee hänen tuntemaansa tyttöä, ja menee väliin. Prinssi suuttuu ja haluaa tappaa Dunkin, jolloin Egg pysäyttää hänet ja paljastaa olevansa Aegon Targaryen, prinssi Maekarin poika ja Aerionin veli. Dunk vangitaan ja hän joutuu oikeuden eteen, koska hän satutti prinssiä. Oikeudenkäynti suoritetaan seitsemän vastaan seitsemän -taisteluna. Prinssi Baelor ilmoittautuu yllättäen taistelemaan Dunkin puolella ja vastapuolella ovat muun muassa hänen veljensä Maekar ja tämän vanhimmat pojat. Dunkin puoli voittaa, mutta Baelor kuolee veljensä Maekarin iskuun. Maekar tulee myöhemmin tapaamaan Dunkia ja tarjoaa tälle paikkaa kotikaartinsa ritarina, jos tämä ottaa Aegonin aseenkantajakseen. Dunk haluaa pysyä puskaritarina ja Maekar suostuu lähettämään poikansa hänen mukaansa.

 Valan vannonut miekkamies 
Dunk ja Egg palvelevat ser Eustace Osgreyta suuren kuivuuden aikana. He huomaavat naapurin, Kylmäkaivannon lady Rohanne Verkontekijän, rakennuttaneen padon yhteiseen jokeen. Tilanne kärjistyy, kun Eustacen toinen ritari, ser Bennis, haavoittaa yhtä lady Rohannen miestä.

Dunk lähtee selvittämään asiaa Kylmäkaivantoon välttääkseen sodan. Hän huomaa ennakkoluulojensa olleen vääriä: lady Rohanne ei ole hirviö, vaan paineen alla elävä nuori nainen. Dunk saa tietää, että Eustace on salannut menneisyytensä Mustalieska-kapinan hävinneellä puolella, minkä vuoksi häneltä on viety maita ja oikeus jokeen.

Sota vältetään viime hetkellä, kun Dunk paljastaa lady Rohannelle Eggin kuninkaallisen syntyperän ja uhraa omat kasvonsa viiltämällä niitä hyvitykseksi verityöstä. Kiista ratkaistaan lopulta oikeudenkäynnillä taistelun muodossa, jossa Dunk voittaa ja tappaa Rohannea piinanneen ser Lucasin.

Yllättäen entiset viholliset, ser Eustace ja lady Rohanne, solmivat poliittisen avioliiton ja yhdistävät maansa. Dunk kieltäytyy kaartinkapteenin paikasta ja jatkaa matkaansa, mutta jättää hyvästit Rohannelle intohimoisella suudelmalla ja leikkaamalla muistoksi palan tämän palmikkoa.

 Televisiosovitus 

Pienoisromaanisarjaan Tales of Dunk and Egg perustuva televisiosarja A Knight of the Seven Kingdoms sai ensi-iltansa HBO Maxilla vuonna 2026. Sarjan ovat luoneet George R. R. Martin ja Ira Parker, joka on myös sen showrunner. Sarjan pääosia, Dunkia ja Eggiä, näyttelevät Peter Claffey ja Dexter Sol Ansell.

 Lähteet 

 Viitteet 

Luokka:Tulen ja jään laulu
Luokka:Vuoden 2015 kirjat